《赠韩慕庐阁学 其三》
清代·吴苑

苍生望已久，先生方盛年。文章与道俱，此语宁不然。

从来欧曾才，实行皆大贤。其文资黼黻，典诰世所传。

道行藉康济，遂以铭旂旃。苑也托后进，馆阁幸周旋。

藉湜走且僵，敢比秦黄肩。牵牛织七襄，云锦星弧悬。

金石长不磨，千载畴能谖。

作者简介：（1638—1700）安徽歙县人，字楞香，号鳞潭，晚号北黟山人。康熙二十一年进士。通经世致用之学，对策极言黄淮分合之势。官检讨，累官祭酒。笃于师友，为诗多和平之音。有《北黟山人集》、《大好山水录》。